tartuNLP/wikipedia-smugri-20251201 huggingface dataset:
Ignaz von Döllinger

Johann Joseph Ignaz von Döllinger (28. helmikuuta 1799 Bamberg, Baijeri – 10. tammikuuta 1890 München) oli saksalainen roomalaiskatolinen teologi, pappi ja merkittävä kirkkohistorioitsija. Döllinger kieltäytyi hyväksymästä Vatikaanin ensimmäisen konsiilin (1869–1870) julistamaa oppia paavin erehtymättömyydestä ja oli sitten vanhakatolisen kirkon perustajia, vaikkakaan hän ei itse virallisesti liittynyt siihen. 
Elämä.
Döllingerin isoisä ja isä olivat molemmat arvostettuja lääketieteen professoreja. Döllinger opiskeli Würzburgin yliopistossa, vihittiin papiksi vuonna 1822 ja hänestä tuli Münchenin yliopiston kanonisen oikeuden ja kirkkohistorian professori vuonna 1826. Vuodesta 1835 hän oli Baijerin kuninkaallisen tiedeakatemian jäsen ja toimi sen puheenjohtajana vuodesta 1873. Hän oli myös Baijerin valtiopäivien jäsen vuodesta 1845 ja Frankfurtin kansalliskokouksen jäsen vuosina 1848–1849. Vaikka hän menetti professuurinsa vuonna 1847 protestoituaan valtiopäivillä yliopiston professorien erottamista vastaan, hänet nimitettiin uudelleen kirkkohistorian professoriksi vuonna 1849. 
Döllinger oli huomattava historiantutkija, jonka modernit tutkimusmenetelmät ja liberaalit ja kansallismieliset tulkinnat katolisuudesta johtivat konfliktiin jesuiittojen ja paavin politiikan kanssa. Toisaalta hän kirjoituksissaan vastusti seka-avioliittoja ja suhtautui reformaation johtajiin hyvin ankarasti. Hänen ajatteluunsa vaikutti Félicité de La Mennais'n liberaali katolilaisuus, jonka pyrkimyksiä sovittaa yhteen katolinen kirkko ja moderni yhteiskunta hän ylistää. Vuonna 1869 Döllinger kirjoitti Janus-nimimerkillä artikkelisarjan, jota myöhemmin laajennettiin ja julkaistiin nimellä "Der Papst und das Konzil" (1869). Kirja, jossa kritisoitiin Vatikaanin konsiilia ja erehtymättömyysoppia, joutui välittömästi Vatikaanin kiellettyjen kirjojen luetteloon. Kieltäydyttyään hyväksymästä paavin erehtymättömyysoppia Döllinger erotettiin kirkosta vuonna 1871, mutta hänet valittiin samana vuonna Münchenin yliopiston rehtoriksi. Erehtymättömyysopin vastustus oli voimakkainta saksankielisissä maissa ja erityisesti Münchenin ja Bonnin yliopistoissa, ja Döllinger oli aatesuunnan johtohahmo. Döllinger ja hänen kollegansa, jotka kaikki oli erotettu kirkosta, pitivät Münchenissä kongressin vastustaakseen konsiilin dogmeja. Komitea, jonka jäsenenä Döllinger oli, laati opillisen perustan ja ohjelman uudelle vanhakatoliselle liikkeelle saksankielisissä maissa. Döllinger kuitenkin vastusti skismaattisuutta ja uuden kirkkokunnan perustamista.
Teemu Tanner

Teemu Tanner (s. 1985) on suomalainen Helsingissä asuva entinen indie rock -laulaja ja -kitaristi.
Yhtyeet ja tv-esiintymiset.
Tanner on toiminut keulahahmona yhtyeissä Kynnet ja Hopeajärvi. Hän on myös ollut yhtyeissä The Munchies, Lady Escape, Love Sport ja Teksti-TV 666. Tanner on ollut mukana Yleisradion tv-ohjelmassa "Sohvaperunat". Hän sai vuonna 2017 kunnianloukkauksesta sakkotuomion haukuttuaan Suomi Ensin -liikkeen Pertti Nykästä rasistiksi tämän ollessa kuvaamassa yhtyeen keikkaa Vantaan Tikkurila Block Partyssa. 
Seksuaalirikosepäilyt ja raiskaustuomio.
Tanner ilmoitti syksyllä 2021 lopettavan uransa häneen kohdistuneen Instagramin Punkstoo-kanavalla levinneen kohun takia, jossa Tanneria syytettiin seksuaalisesta väkivallasta. Kyseessä oli suojaamaton yhdyntä ilman suostumusta, minkä Tanner itse tunnusti ja ilmoitti lopettavansa soittamisen. Myös Love Sportin aikainen yhtyekaveri Max Mäkinen kertoi Tannerin manipuloivasta käytöksestä. Raiskausepäilystä nostettiin syyte Helsingin käräjäoikeudessa kesällä 2023. Seuraavan vuoden maaliskuussa Tanner tuomittiin raiskauksesta yhden vuoden ehdolliseen vankeuteen sekä määrättiin maksamaan uhrilleen 2 000 euron korvaukset henkisestä kärsimyksestä.
Vinokkaat

Vinokkaat on helttasienten muotoryhmä, jota yhdistää toispuolinen itiöemä. Vinokkaat kasvavat yleensä lahottajina puulla, mutta niiden epäsymmetrisyys on perinnöllistä eikä johdu ainoastaan kasvupaikasta. Puun kyljessä kasvaessaan muutkin helttasienet voivat kasvaa epäsymmetriseen muotoon, mutta niitä ei lasketa vinokkaiksi.
Vinokkaat on monilajinen ja epäyhtenäinen ryhmä, jonka kaikki lajit eivät ole sukua toisilleen. Suomessa vinokkaita on yli 70 lajia, jotka jakautuvat noin 30 sukuun. Osa suvuista sisältää vinokkaiden lisäksi keskisesti jalallisia lajeja. Rajanveto vinokkaiden ja muiden muotoryhmien, esimerkiksi kääpien, välille, on pitkälti sopimuksenvaraista. Esimerkiksi heltalliset käävät on tapana jättää vinokkaat-käsitteen ulkopuolelle.
Vähän-Beltin silta

Vähän-Beltin silta () eli Vähän-Beltin vanha silta () on ristikkopalkkisilta, joka ylittää Vähän-Beltin salmen Tanskassa. Sillan Jyllannin niemimaan puoleinen pää on Frederician esikaupungissa Snoghøjssä, ja Fynin puoleinen pää Middelfartissa.
Silta on Tanskan valtion omistuksessa, ja Banedanmark, Tanskan ratahallintovirasto, on vastuussa sen ylläpidosta. Se on ensimmäinen Vähän-Beltin yli rakennettu silta, ja sen valmistuminen oli ensimmäinen linkki Tanskan kolme pääosaa yhdistävässä ketjussa, joka saatiin valmiiksi Ison-Beltin sillan myötä 1998. Sillalla on kaksi junaraidetta, 5,6 m leveä ajorata, sekä jalankulun ja pyöräilyn väylä.
Vähän-Beltin uuden sillan valmistuttua 1970 suurin osa autoliikenteestä siirtyi uudelle sillalle. Vähän-Beltin vanha silta on edelleen ainoa rautatiesilta Jyllannista Fyniin, joten myös kaikki Sjællandiin menevät junat kulkevat sillan yli.
Rakentaminen.
Sillan rakensi tanskalainen Monberg &amp; Thorsen. Rakennustyöt alkoivat 1929, ja silta avattiin liikenteelle 14. toukokuuta 1935. Rakentaminen oli haastavaa: salmen pohja oli pehmeää savea ja veden syvyys oli enimmillään 35 m. Siltapylväiden perustukset on upotettu syvemmälle kuin yhdenkään toisen Tanskan sillan. Sillan suuret niitatut ristikkopalkit ja 220 m pitkä pääjänne olivat myös tuolloin poikkeuksellisia.
Kolaus

Kolaus on suomalainen punkrock yhtye, joka syntyi Ravintola Tirrassa Lahdessa. Yhtye julkaisi debyyttialbuminsa ”Pää Edellä Pallogrilliin” vuonna 2020 Dödstil levy-yhtiön kautta. Levyn nimikkokappaleessa vierailee suomalainen rap artisti JV. Mediassa albumin kuvailtiin olevan kiillottamatonta, melodista, punkrockia, tehokkaan ytimekästä ilmaisua.
Yhtyeessä on laulaja, kaksi kitaristia, basisti ja rumpali.
Przewodów

Przewodów (puol. [pʂɛˈvɔduf]) on kylä Puolassa Lublinin voivodikunnassa Dołhobyczówin kunnassa. Kylässä oli vuoden 2021 väestönlaskennan mukaan 413 asukasta. Kylä on reilun kuuden kilometrin päästä Ukrainan rajasta. Sinne osui marraskuussa 2022 ohjus, joka tappoi kaksi ihmistä.
Asikkalan työväentalo

Asikkalan työväentalo oli Asikkalan kunnan kirkonkylässä sijainnut työväentalo.
Historiaa.
Asikkalan työväenyhdistys perustettiin vuonna 1904. Talon yhdistys hankki vuosien 1910 ja 1912 välillä, sillä vuoden 1910 SDP:n puoluetilastoon yhdistys ei vielä ilmoittanut omistavansa taloa, mutta vuonna 1912 talo jo oli. Kyseisen vuoden lopulla yhdistyksen jäsenluku oli 10. Vuonna 1913 yhdistys järjesti talollaan kesäjuhlan.
Vuonna 1931 yhdistys ei ollut ”pitkään aikaan ollut säännöllisessä toiminnassa”.
Vuonna 1954 yhdistys vietti 50-vuotisjuhliaan. Ilmeisesti sillä ei ollut enää taloa käytössään, sillä juhla pidettiin nuorisoseuratalolla.
Gustaf Ludvig Arckenholtz

Gustaf Ludvig Arckenholtz (10. tammikuuta 1801 Kärkölä – 26. joulukuuta 1867 Hattula) oli suomalainen lahjoittaja ja tuomari.
Arckenholtz tuli ylioppilaaksi Turussa 1818, suoritti tuomarin tutkinnon 1821, ja samana vuonna hänestä tuli Turun hovioikeuden auskultantti. Hänet nimitettiin 1846 Sääksmäen tuomiokunnan tuomariksi, ja hän sai 1856 hovioikeudenneuvoksen arvonimen. Varatuomari hänestä tuli 1827, ja hän sai kihlakunnantuomarin arvonimen 1837.
Arckenholtz lahjoitti 1864 ja 1866 testamentilla apurahoiksi köyhille teologian ylioppilaille 20 000. Apuraha on nimetty Arckenholtzin stipendiksi. Arckenholtz oli huolissaan pappien vähyydestä, mikä esti uskonnon opetusta ja harjoitusta. Hän jätti yliopiston ratkaistavaksi apurahan summan ja jaettavien apurahojen määrän. Vuonna 1917 stipendin suuruus oli 130 markkaa.
Arckenholtz oli naimaton. Hän kuoli reessä matkalla kotiin Nikkilän kartanoon Hattulan pitäjässä.
Vähän-Beltin silta (1970)

Vähän-Beltin uusi silta () on riippusilta, joka ylittää Vähän-Beltin salmen Tanskassa. Se yhdistää Jyllannin niemimaan ja Fynin saaren.
Silta on tarkoitettu pelkästään autoliikenteelle, ja sen yli kulkee eurooppatie E20 kuusikaistaisena moottoritienä.
Sillan kannatinpylväät ovat 120 m korkeat, ja sen pääjänne laivaväylän yli on 600 m pitkä. Lyhyemmät jänteet rannalta kannatinpylväisiin ovat 240 m kumpikin.
Rakentaminen.
Vähän-Beltin uusi silta on Tanskan ensimmäinen riippusilta. Sen suunnittelivat tanskalaiset arkkitehdit Orla Mølgaard-Nielsen ja Peter Hvidt.
Sillan rakentaminen alkoi 1965, ja sen avasi liikenteelle 21. lokakuuta 1970 kuningas Fredrik IX. Tämän jälkeen suurin osa autoliikenteestä siirtyi vanhalta sillalta uudelle.
Arckenholtz

Arckenholtz on muun muassa seuraavien henkilöiden sukunimi:
Retoromaanit

Retoromaanit ovat romaanista retoromaanin kieltä puhuva etninen ryhmä, jotka asuvat pääosin Sveitsin Graubündenin kantonissa. Retoromaaneja arvioidaan olevan noin 60 000, joista 44 000 puhuu retoromaania äidinkielenään ja heidän pääuskontoina on ollut perinteisesti joko roomalaiskatolilaisuus tai protestantismi. Graubündenin kantonissa asuu 30 000 retoromaanin puhujaa. Retoromaanin kieltä ymmärtää noin 100 000 ihmistä. Heidän kielellään nykyisin virallinen asema Sveitsissä. Nykyään kielivähemmistön asemaa uhkaa retoromaanien poismuutto perinteisiltä puhuma-alueiltaan muualle Sveitsiin.
Veratroli

Veratroli (C8H10O2) eli 1,2-dimetoksibentseeni on aromaattisiin eettereihin kuuluva orgaaninen yhdiste. Yhdistettä käytetään muun muassa orgaanisen kemian synteeseissä. 
Ominaisuudet, valmistus ja käyttö.
Huoneenlämpötilassa veratroli on väritöntä kiteistä tai nestemäistä ainetta, jolla on miellyttävä kukkaismainen haju. Yhdiste liukenee hieman veteen ja paremmin orgaanisiin liuottimiin kuten etanoliin ja dietyylieetteriin. Yhdistettä esiintyy eräiden kasvien kukissa ja se toimii pölyttäjähyönteisiä houkuttelevana kemikaalina. Kasvit muodostavat veratrolia guajakolista.
Veratrolia valmistetaan metyloimalla katekolia tai guajakolia dimetyylisulfaatilla emäksisissä olosuhteissa.
Veratrolia käytetään muiden yhdisteiden, esimerkiksi lääkeaineiden valmistukseen. Sitä voidaan käyttää myös reagenssina analyyttisessä kemiassa.
Joululimppu

Joululimppu on suomalaiseen ja ruotsalaiseen jouluruokaperinteeseen kuuluva leipä. Yleensä se leivotaan rukiista, vehnästä ja maltaista tai vierteestä ja maustetaan muun muassa fenkolilla ja pomeranssilla. Ruotsissa se tunnetaan vierreleipänä ().
Suomi.
Alun perin joululimpun tapaista leipää leivottiin satokauden päätteeksi vietettyyn kekrijuhlaan. Leipään on suhtauduttu suomalaisessa kulttuurissa kunnioituksella, ja myös joululeipää säilytettiin joulunpyhien ajan kunniapaikalla keskellä ruokapöytää. Joululimppu oli tapana koristella isolla ristillä, joka tehtiin aitanavaimilla tai veitsellä viiltämällä. Leivistä saatettiin rakentaa myös iso keko, jonka päälle asetettiin palava kynttilä.
Tärkein joululeipä oli varikoislimppu, nykyisen setsuurin edeltäjä. Se leivottiin rukiista ja ohrasta ja makeutettiin maltailla sekä siirapilla tai sokerilla. Mausteina käytettiin fenkolia ja pomeranssia.
Joululeivän leipomiseen liittyi aikaisemmin monia uskomuksia. Otettaessa leipä uunista saatettiin sen tilalle heittää halko, jotta taloon ei olisi tullut köyhyyttä. Viljapeltoon viittasivat myös tuvan koristelussa käytetyt jouluoljet ja himmelit, joiden avulla haluttiin turvata ruissato. Tulevan vuoden satoa yritettiin ennustaa heittämällä olkia kattoon.
Yleisesti ottaen joululeipä voi olla hyvin erilaista eri puolella Suomea. Esimerkiksi Hämeessä se on hyvin mausteista, kun taas Kainuussa ei leivässä käytetä mielellään mausteita. Länsirannikolla joululimppu on puolestaan vaalea ja makea. Etelä-Karjalassa joulupöydässä on yleensä tarjolla karjalaista rieskaa, piirakoita ja ruislimppua. Myös saaristolaisleipää saatetaan syödä jouluna.
Ruotsi.
Ruotsalaiseen jouluperinteeseen kuuluu vierreleipä, "vörtbröd", joka valmistetaan rukiista, vehnästä ja olutvierteestä ja maustetaan pomeranssilla, aniksella, neilikalla, inkiväärillä ja fenkolilla. Siihen saatetaan laittaa myös kardemummaa tai kanelia, Etelä-Ruotsissa rusinoitakin. Vierreleipää on syöty Ruotsissa ja joillakin Suomen alueilla 1600-luvulta lähtien. Leipää tehtiin vanhastaan paitsi jouluksi myös pääsiäiseksi ja sadonkorjuujuhlaan, kun oluenpanon yhteydessä syntyi vierrettä. Nykyään leipää myydään vuosittain yli kolme miljoonaa limppua, joista valtaosa jouluna.
Ninja Kiwi

Ninja Kiwi aiemmin tunnettu nimellä Kaiparasoft Ltd on uusiseelantilainen pelistudio, joka on tullut tunnetuksi kehittämästään "Bloons TD" -pelisarjasta. Firman ensimmäinen peli oli selaimeen perustuva peli "Cash Sprint."
Pelit.
"Bloons"-pelit.
"Bloons TD Battles" on "Bloons-"pelisarjaan kuuluva spin-off-peli. Pelissä pelataan sarjalle poikkeuksellisesti toisia pelaajia vastaan. Peli julkaistiin vuonna 2012 ja saavutti suurta suosiota etenkin mobiilialustoilla.
"Bloons TD 6" on pelisarjan kuudes pääpeli ja se julkaistiin alun perin vuonna 2018 ainoastaan iOS- ja Android-laitteille, mutta myöhemmin peli saapui myös Windows-tietokoneille.
Terapiakoira

Terapiakoira on koulutettu koira, jonka tarkoituksena on antaa ihmiselle turvallisuuden tunnetta, lohtua ja tukea. Terapiakoiria on useimmiten sairaaloissa, hoivakodeissa, vanhainkodeissa, kouluissa, kirjastoissa tai katastrofialueilla. Toisin kuin avustajakoirat, terapiakoirat on koulutettu olemaan vuorovaikutuksessa kenen tahansa ihmisen kanssa.
Kouluväkivalta

 
Kouluväkivalta tarkoittaa kaikkia väkivallan muotoja, joita esiintyy koulussa tai sen ympäristössä. Kouluväkivalta kohdistuu oppilaisiin, ja sen tekijänä voivat olla toiset oppilaat, opettajat tai muu koulun henkilökunta.
Unescon mukaan kouluväkivallan muotoja ovat:
Kouluväkivaltaan syyllistyvät tutkimusten mukaan useimmiten oppilaat. Kouluväkivaltaa kohdistuu eniten sellaisiin oppilaisiin, jotka nähdään erilaisina jollain tavoin. Poikiin kohdistuu koulussa tyttöjä enemmän fyysistä väkivaltaa. Tyttöihin kohdistuu poikia enemmän henkistä väkivaltaa. Seksuaalista väkivaltaa kohdistuu tyttöihin ja poikiin saman verran.
Kouluväkivalta voi aiheuttaa uhrin vieraantumista koulusta ja opetuksesta. Uhri haluaa joskus lopettaa koulunkäynnin toisen asteen jälkeen, ja hänen oppimissuorituksensa saattavat olla heikkoja. Uhri voi kärsiä fyysisten vammojen lisäksi myös psyykkisistä seurauksista, kuten yksinäisyyden tunteesta, tyytymättömyydestä ja itsetuhoisuudesta. Hän voi myös alkaa käyttää päihteitä muita oppilaita useammin.
Office national d'études et de recherches aérospatiales

Office national d’études et de recherches aérospatiales (ONERA) on Ranskan tärkein ilmailu-, avaruus- ja puolustusalan tutkimuskeskus. Mukana ovat kaikki alan tieteenalat ja teknologiat. Monet ilmailu- ja avaruusohjelmat ovat kulkeneet ONERAN kautta: Ariane, Falcon, Rafale, Airbus, ohjukset, helikopterit, moottorit, tutkat jne.
Puolustusministeriön alaisuudessa toimivan julkisen teollisuus- ja kauppalaitoksen (EPIC) budjetti on noin 230 miljoonaa euroa, josta puolet on valtiontukia, ja se työllistää noin 2 000 henkilöä, joista suurin osa on tutkijoita, insinöörejä ja teknikoita. ONERAlla on merkittävät testaus- ja laskentaresurssit ja erityisesti Euroopan suurin tuulitunnelikanta. ONERAN puheenjohtajan nimittää ministerineuvosto puolustusministerin esityksestä.
Otfrid Weissenburgilainen

Otfried, myös: Otfrid Weissenburgilainen, (790–870) oli elsassilainen benediktiiniläismunkki. Hän kirjoitti muinaisyläsaksaksi runomuotoisen evankeliumiharmonian ("Liber evangeliorum Domini gratia theodisce conscriptus", noin 868). Teos on muinaisyläsaksan tärkeimpiä muistomerkkejä. Siitä on säilynyt muutamia käsikirjoituksia. Wienissä säilytettävää pidetään Otfridin itsensä tarkastamana. Yksi käsikirjoitus on myös Heidelbergissä ja Münchenissä kummassakin.
Waldemar Thrane

Waldemar Thrane (8. lokakuuta 1790 Christiania – 30. joulukuuta 1828 Christiania) oli norjalainen säveltäjä, viulisti ja kapellimestari.
Thranen perhe oli Christianian yhteisössä vaikutusvaltainen. Hänen isänsä oli pormestari Paul Thrane. Molemmat vanhemmat olivat musiikin ystäviä, ja pariskunnan kahdeksalle lapselle tarjottiin useiden soitinten soitonopetusta. Thrane oli viisivuotias menettäessään äitinsä, mutta hän sai äitipuolen. Hänelle antoi varhaista musiikkikasvatusta viulisti Frederik Christian Groth. Thrane pääsi 10-vuotiaana tuomiokirkon kouluun ja oli siellä oppilaana kuuden vuoden ajan. Hän joutui putoamisonnettomuuteen laivalla ja sai selkävammoja, joista kärsi loppuikänsä. Toivuttuaan riittävään kuntoon hän kuitenkin aloitti viulunsoiton Grothin johtamassa Det Dramatiske Selskabin orkesterissa. Thrane oli mukana perustamassa vuonna 1810 Det musikalske Lyceumia, joka eteni merkittävään rooliin Christianian musiikkielämässä. Opiskeltuaan Kööpenhaminassa viulunsoittoa tanskalaisen viulisti Claus Schallin johdolla Thrane tuli valituksi Det musikalske Lyceumin orkesterin johtajaksi. Vuonna 1812 hän aloitti lisäksi musiikkialan liiketoiminnan säveltäjä, laulupedagogi Lars Møller Ibsenin kanssa. Ibsen kuitenkin vastasi tästä toiminnasta kokonaisuudessaan vuodesta 1821 alkaen.
Vuonna 1817 Thrane lähti Pariisiin, jossa hän täydensi musiikkiopintojaan sävellyksessä Anton Reichan ja François Habeneckin johdolla. Pierre Baillot'sta tuli hänen viulunsoiton opettajansa. Thrane soitti tuohon aikaan muodissa olleiden säveltäjien, kuten Baillot'n, Rodolphe Kreutzerin, Pierre Roden ja Giovanni Battista Viottin teoksia. Pariisissa hän myös tutustui ranskalaiseen oopperaan ja laulunäytelmään, esimerkiksi François Adrien Boieldieun ja Nicolas Dalayracin teoksiin. 26. marraskuuta 1819 Thrane piti Christianiassa ensimmäisen täysimittaisen konserttinsa. Hän muun muassa johti Joseph Haydnin sinfonian esityksen ja tulkitsi soolo-osuudet kahdessa viulukonsertossa. Thrane saavutti menestystä viulistina myös Bergenissä sekä Tukholmassa ja alkoi tuoda julkisuuteen omia sävellyksiään.
Thranen sävellystuotanto koostuu enimmäkseen lauluista, marsseista ja tansseista. Pitkällä tähtäimellä keskeiseksi teokseksi hänen tuotannossaan vakiintui laulunäytelmä "Fjeldeventyret", jonka sanoitukset laati Henrik Anker Bjerregaard. Teos kantaesitettiin 9. helmikuuta 1825. Samana vuonna sen esityksiä pidettiin myös Trondheimissa. Teos on pysynyt suosittuna Thranen kuoleman jälkeenkin.
Thrane oli Marcus Thranen setä ja Hans Christian Petersenin lanko.
Ante

Ante on miehen etunimi. Se on Anton-nimen kroatialainen asu. Lisäksi se on Antonin ja Andersin vanha ruotsalainen kutsumamuoto, josta on saatu suomeen nimi Antti. Saamelaisilla on Ante-nimen rinnalla käytössä muoto Ánte.
Digi- ja väestötietoviraston mukaan Suomessa on toukokuuhun 2024 mennessä tilastoitu noin 240–250 Ante-nimistä ja alle 25 Ánte-nimistä miestä.
Nimipäivät.
Ante-nimi sisältyi aiemmin Ruotsin almanakkaan. Vuosina 1986–1992 Anten ruotsalainen nimipäivä oli 10. heinäkuuta.
Professori Pekka Sammallahden laatimassa pohjoissaamelaisessa nimipäiväkalenterissa Ánten nimipäivä on 30. marraskuuta.
Paavin erehtymättömyys

Paavin erehtymättömyys on roomalaiskatolisen kirkon oppi, jonka mukaan paavi, toimiessaan kristittyjen ylimpänä opettajana ja tietyin edellytyksin, ei voi erehtyä opettaessaan uskoa tai moraalia koskevissa asioissa. Oppi on osa laajempaa katolisen kirkon erehtymättömyyttä, pysyvyyttä ja virheettömyyttä koskevaa itseymmärrystä. Katolinen kirkko katsoo, että sille on uskottu Jeesuksen Kristuksen opetustehtävä ja että se pysyy uskollisena tälle tehtävälle Pyhän Hengen avustuksella aikojen loppuun asti.
Läheskään kaikki paavin lausunnot eivät ole katolisen kirkon ymmärryksen mukaan erehtymättömiä, mutta katolisten on kuitenkin suhtauduttava niihin vakavasti, koska paavi on kirkon ymmärryksen mukaan Pyhän Pietarin seuraaja.
Opin historia.
Paavin erehtymättömyyden käsitettä ei löydy antiikin teksteistä, mutta kristinuskon alusta alkaen kristityt ovat uskoneet, että kirkko ja sen opetukset säilyvät aina virheettöminä. Sydänkeskiajalla paaveilla oli suuri valta sekä hengellisissä että maallisissa asioissa. Ajatus paavin erehtymättömyydestä ei suoraan esiinny tuolloin teksteissä, mutta siitä on viitteitä. Selkeä ajatus paavin erehtymättömyydestä syntyy 1300-luvulla fransiskaanien kasvavan vaikutusvallan myötä ja eri sääntökuntien pyhimysten erehtymätöntä kanonisointia koskevien kiistojen yhteydessä. Paavin erehtymättömyys oli paavin suvereniteetin vastakohta, koska se sitoi paavin edeltäjiensä lausumiin. Se oli myös keino kamppailla suuren skisman (1378–1417) aikana vahvistunutta kirkolliskokousten auktoriteettia korostanutta liikettä vastaan. Paavin auktoriteettia haastoivat myöhemmin reformaatio, tieteellinen vallankumous, jansenismi ja gallikanismi.
Vasta 1800-luvulla ajatus paavin erehtymättömyydestä sai nykyisen muotonsa. Aikanaan hyvin kiistanalainen Vatikaanin ensimmäinen kirkolliskokous (1869–1870) määritteli, millä edellytyksillä paavin voidaan sanoa opettaneen erehtymättömästi eli "ex cathedra" ("piispanistuimelta", eli virallisesti). Edellytyksenä on, että paavi aikoo vaatia koko kirkon peruuttamatonta hyväksyntää uskoa tai moraalia käsittelevälle opetukselleen. Oppia kannattaneita kutsuttiin ultramontanisteiksi. Oppi vahvistettiin ja tarkennettiin Vatikaanin toisessa kirkolliskokouksessa (1962–1965). 
Katolisten teologien kesken on kiistaa siitä, mitä paavin erehtymättömyyden oppi todella merkitsee kirkolle. Yleisesti hyväksyttyjä paavien "ex cathedra"-opetuksia on vain kaksi: Marian perisynnitön sikiäminen (1854) ja Marian taivaaseenottaminen (1950). Paavin erehtymättömyyden oppi on vaikeuttanut katolisen kirkon ekumeenisia pyrkimyksiä muiden kristillisten kirkkojen kanssa.
Kauhavan yhtenäiskoulu

Kauhavan yhtenäiskoulu on Kauhavan kirkonkylällä sijaitseva suomenkielinen yhtenäiskoulu (luokka-asteet 1–9). Koulu toimii samoissa tiloissa Kauhavan lukion kanssa. Koulun rehtorina toimii Tiina Luoma ja apulaisrehtorina Piia Hast.
The Battle of Polytopia

The Battle of Polytopia on ruotsalaisen Midjiwan AB -peliyhtiön valmistama sekä julkaisema strategiapeli, joka julkaistiin alun perin helmikuussa 2016 iOS-alustoille nimellä Super Tribes, mutta nimi muutettiin myöhemmin pelin saapuessa myös android-alustoille. Pelissä pelaaja voi pelata yhdellä pelin monesta eri heimosta (eng. tribe) ja taistella muita heimoja vastaan. Peli on ylhäältä päin kuvattu 4x-strategiapeli.
Pelaaminen.
Pelissä pelialueena toimii satunnaisesti generoitunut maailma joka koostuu ruuduista joille voi rakentaa erilaisia rakennuksia ja siirtää joukkoja. Pelissä tavoitteena on voittaa muut pelaajat jotka ovat joko muita ihmisiä moninpelin välityksellä tai tekoälyn ohjaamia. Pelin voittaa valtaamalla vastustajiensa pääkaupungit tai saavuttamalla tarpeeksi suuren pistemäärän. Pisteitä saa esimerkiksi kehittämällä omia kaupunkejaan ja muodostamalla niiden välillä maa- ja merireittejä. Jokaisella heimolla on myös omia ainutlaatuisia kykyjä ja ominaisuuksia.
Vastaanotto.
Peli on vastaanottanut enimmäkseen positiivista palautetta ja sitä on kehuttu sen yksinkertaisuudesta ja lähestyttävyydestä. Peli on saanut Metacriticin käyttäjäarvioinneista 8.5/10 ja kriitikkoarvioinneista 72/100. Myös miljardööri Elon Musk on kehunut peliä Twitter-palvelussa. 
Hinnoittelu.
Peli on ilmainen mobiilialustoille, mutta jotkin heimoista täytyy avata ostamalla ne auki. Steam-palvelussa peli on maksullinen.
Heidi Aaltonen (poliitikko)

Heidi Aaltonen (s. 2. huhtikuuta 1984) on suomalainen sairaanhoitaja ja poliitikko. Aaltonen nousi ensimmäisissä aluevaaleissa Varsinais-Suomen hyvinvointialueen (Varha) aluevaltuustoon tammikuussa 2022. Hän toimii aluevaltuuston varapuheenjohtajana ja aluehallituksen pöytäkunnan jäsenenä. Vuonna 2023 hän on toiminut aluevaltuuston vihreän valtuustoryhmän puheenjohtaja.
Ura.
Heidi Aaltonen on Turussa ja Naantalissa kasvanut nykyinen raisiolainen Hän on kirjoittanut ylioppilaaksi Naantalin lukiosta vuonna 2003. Aaltonen valmistui sairaanhoitajaksi Turun ammattikorkeakoulusta vuonna 2008. Sairaanhoitajaksi valmistumisen jälkeen Aaltonen työskenteli pitkään urologian erikoisalalla Turun yliopistollisessa keskussairaalassa (Tyks). Vuonna 2015 hän aloitti sosiaali- ja terveydenhuollon johtamisen ja kehittämisen ylemmän ammattikorkeakoulututkinnon Turun ammattikorkeakoulussa. Valmistumisen jälkeen hän työskenteli tutkimushoitajana biopankissa ja tiiminvetäjänä. Vuonna 2020 hän siirtyi osastonhoitajaksi vatsakirurgian päivystysosastolle. 
Lisäksi Aaltonen on opiskellut työn ohella hoitotyön johtamista sekä hallintotieteitä.
Politiikka.
Heidi Aaltonen valittiin Varsinais-Suomen hyvinvointialueen aluevaltuustoon ensimmäisissä aluevaaleissa 658 äänellä. Aaltonen on valittu Turun seudun vihreiden naisten hallituksen jäseneksi vuodeksi 2023. Lisäksi hän toimii aktiivisesti palkkatasa-arvoa edistävän Datagaps ry:n hallituksessa. Aaltonen oli ehdolla vuoden 2023 eduskuntavaaleissa Varsinais-Suomen vaalipiirissä tulematta valituksi.
Orvakat

Orvakat eli orvassienet on kääväkkäisiin kuuluva sienten muotoryhmä. Ryhmä on laaja, ja se sisältää useita kehityslinjoja, jotka eivät ole läheistä sukua toisilleen. Orvakoilla on yleensä alustanmyöteinen eli resupinaattinen itiöemä. Itiölava voi olla esimerkiksi tasainen, poimuinen tai nystyinen. Suurin osa orvakoista on lahottajasieniä, jotka kasvavat esimerkiksi maaliläiskän näköisinä laikkuina lahopuulla. Orvakoihin kuuluu myös juurisieniä ja ruohokasvien loisia. Yleensä orvakat ovat ohuita, mutta jotkin lajit kasvattavat selkeästi alustastaan erottuvia, kovia itiöemiä. Orvakoilla voi myös olla lakki.
Monet orvakat ovat merkittäviä luonnon monimuotoisuuden kannalta. Ne voivat olla erikoistuneita lahottajia, jotka keskittyvät esimerkiksi pitkälle lahonneeseen puuhun. Talousmetsissä monet orvakat ovat harvinaisia tai uhanalaisia.
Joitakin orvakoita voidaan käyttää vanhaa metsää ilmentävinä tunnuslajeina. Orvakoiden tunnistus on kuitenkin vaativaa, ja lajimääritykseen tarvitaan yleensä mikroskooppia. Orvakat ovatkin jääneet ekologisissa selvityksissä helttasieniä ja kääpiä vähemmälle huomiolle, koska orvakoiden tunnistus on hitaampaa.
Orvakat muistuttavat ekologialtaan kääpiä, mutta orvakat on huomattavasti monilajisempi ryhmä. Vuonna 2009 orvakoita tunnettiin Suomesta yli 400 lajia, kääpiä puolestaan noin 230. Orvakkalajisto tunnetaan kuitenkin kääpälajistoa huonommin. Kääpiin verrattuna orvakat painottuvat enemmän pieniläpimittaiseen puuainekseen, kuten oksiin. Lisäksi orvakat ovat hallitsevassa asemassa lehtipuun lahottajina, kun taas käävillä on vastaava asema havupuiden lahottajina. Käävät voivat olla yksi- tai monivuotisia, mutta orvakat ovat lähes poikkeuksetta yksivuotisia: ne muodostavat uuden itiöemän joka vuosi.
Orvakoita sisältäviä sukuja.
Orvakoita on muun muassa seuraavissa suvuissa:
Unravel

Unravel on ruotsalaisen Coldwood Interactiven kehittämä ja Electronic Artsin julkaisema tasohyppelypeli. Peli julkaistiin 9. helmikuuta PlayStation 4:lle, Windowsille ja Xbox Onelle.
Pelille on julkaistu vuonna 2019 jatko-osa "Unravel 2".
Pelaaminen.
Pelaaja ohjaa villanarusta tehtyä Yarny-hahmoa, joka purkautuu hahmon liikkuessa. Purkautuneita narulinjoja käytetään etenemistä estävien fyysiikkapulmien ratkomiseen. Liikaa purkautuminen johtaa hahmon hajoamiseen. Hahmo voi heittää narua tarttumakoukun tavoin ja pitää kiinni purkautuneesta narusta kiipeämistä tai laskeutumista varten. Kappaleista voi tarttua kiinni ja niitä voi raahata. Narua voi sitoa kiintopisteisiin, jolloin voi tehdä siltoja tai trampoliineja.
Tarina.
Pelin tarinassa vanhan naisen narukerä putoaa korista ja peli alkaa. Yarny-hahmon reaktiot ovat kerronnallinen elementti tämän kulkiessa tasojen läpi, joissa hän kerää muistoja, jotka sisältävät vihjeitä tapahtumiin.
Vastaanotto.
Peli sai IGN:n arvostelussa arvosanaksi 8.3/10. Arvostelussa kehuttiin Yarny-hahmon animointia ja ilmeitä. Peli on enemmän tunnelmallinen seikkailu kuin tasohyppely. Pelin läpäisy kestää viidestä kuuteen tuntia. Pulmat saavat kehuja, mutta rajallista narumäärää ei hyödynnetä riittävästi. Tasohyppely ei ole tyydyttävää koska näiden kohtien läpäisy nojaa liikaa yrityksen ja erehdyksen kautta muistamiseen eikä varsinaiseen hyppelyyn.
"The Guardian" antoi pelille arvostelussaan 4/5 tähteä.
Pelin Windows-versiolla on Metacriticin kerääjäsivustolla 81 pistettä 100 pisteestä.
Lauge Dahlgaard

Lauge Dahlgaard (1. tammikuuta 1919 Kööpenhamina – 3. huhtikuuta 1996) oli tanskalainen Radikaalin Venstren poliitikko. Hän istui kansankäräjillä vuosina 1971–1975 ja toimi Tanskan työministerinä 1968–1971.
Pyhän Georgioksen kirkko (Oía)

Pyhän Georgioksen kirkko () on ortodoksinen kirkko Oían kylässä Santorínilla Kreikassa. Se on omistettu kylän suojeluspyhälle Pyhälle Georgiokselle.
Pyhän Georgioksen kirkko sijaitsee Oían itäosassa. Se on kylän toinen seurakuntakirkko Panagía Platsanín kirkon ohella. Kirkkorakennus kärsi suuria vaurioita vuoden 1956 maanjäristyksessä, ja se kunnostettiin vuosina 1966–1967. Kirkossa on torni ja sininen kupoli. Sisällä kirkossa on Konstantinopolista tuotu Pyhän Georgioksen ikoni.
Pyhän Irenen kirkko (Ateena)

Pyhän Irenen kirkko () on ortodoksinen kirkko Ateenassa Kreikassa. Se on omistettu Pyhälle Irenelle.
Pyhän Irenen kirkko on rakennettu vanhemman, Kreikan vapaussodassa suuria vahinkoja kärsineen mutta vuosina 1834–1835 kunnostetun bysanttilaisaikaisen kirkon paikalle. Vanhempi kirkko kuului Pentélin luostarin alaisuuteen ja toimi vuodesta 1835 lähtien Ateenan katedraalina eli piispanistuimena. 25. maaliskuuta 1838 siellä vietettiin Kreikan itsenäisyyspäivää ensimmäisen kerran.
Uuden kirkon suunnitteli arkkitehti Lýsandros Kaftantzóglou. Sen rakentaminen alkoi vuonna 1846, ja se valmistui vuonna 1850. Sen sisätilojen koristelut tehtiin 1879–1892. Kaupungin katedraalin asema siirtyi uudelle kirkolle, ja se toimi tässä tehtävässä siihen saakka, kun nykyinen katedraali Neitsyt Marian ilmestyksen katedraali valmistui vuonna 1862.
Kirkko sijaitsee Aiólou-kadulla Ateenan vanhassa keskustassa. Kirkkorakennus edustaa uusklassista arkkitehtuuria. Se on muodoltaan kolmilaivainen basilika, jossa on kupoli ja kaksi tornia. Kirkon kullatun ikonostaasin on vuonna 1850 lahjoittanut Venäjän keisari Nikolai I.
Arne Fog Pedersen

Arne Fog Pedersen (25. elokuuta 1911 Hinnerup – 29. marraskuuta 1984) oli tanskalainen Venstren poliitikko. Hän toimi Tanskan kirkkoministerinä vuosina 1968–1971. Vuosina 1976–1981 hän oli Tanskan pääkonsuli Flensburgissa.
Pyhän Kolminaisuuden kirkko (Kerameikós)

Pyhän Kolminaisuuden kirkko (, ) on ortodoksinen kirkko Kerameikóksen kaupunginosassa Ateenassa Kreikassa. Se on omistettu Pyhälle Kolminaisuudelle.
Kerameikóksen Pyhän Kolminaisuuden kirkko vihittiin käyttöön 11. joulukuuta 1955. Se sai nimensä lähellä olleesta bysanttilaisaikaisesta kirkosta, joka purettiin vuonna 1957. Kirkkorakennuksen alkuperäiset suunnitelmat teki Ernst Ziller vuosina 1915–1916. Nykyisin kirkko on yksi kaupungin seurakuntakirkoista. Kirkkorakennus kärsi vaurioita vuoden 1999 maanjäristyksessä, jonka jälkeen sitä on kunnostettu.
Kirkko sijaitsee Ateenan keskustan länsipuolella Peiraiós (Panagí Tsaldári) -kadun varrella ja antiikin Kerameikoksen arkeologisen alueen laidalla. Kirkko on pohjakaavaltaan ristinmuotoinen ja siinä on suuri kupoli ja kaksi tornia. Kooltaan se on yksi Ateenan suurimpia.
Pyhän Nikolaoksen kirkko (Oía)

Pyhän Nikolaoksen kirkko () on ortodoksinen kirkko Oían kylässä Santorínilla Kreikassa. Se on omistettu Pyhälle Nikolaokselle.
Pyhän Nikolaoksen kirkko sijaitsee Oían kylän eteläosassa lähellä Oían linnaa eli Pyhän Nikolaoksen linnaa, ja on rakennettu Santorínin kalderan laidalle noin 135 metrin korkeuteen merenpinnasta laskettuna. Kirkko edustaa kykladista arkkitehtuuria, ja siinä on sinisellä kupolilla varustettu kahdeksankulmainen torni. Harmaakivistä julkisivua lukuun ottamatta kirkko on sinivalkoinen.
Kirkko antoi alun perin nimensä Oían linnalle ja koko kylälle, jonka alkuperäinen nimi oli Kastropoliteía Agíou Nikoláou Apanomerías (Καστροπολιτεία Αγίου Νικολάου Απανωμερίας, ”Apanomerían Pyhän Nikolaoksen linnakaupunki/valtio”), jonka viimeisestä, saaren yläosassa sijaitsemiseen viittaavasta sanasta ”Apanomería” nykyinen ”Oía” on lyhentynyt.
Pyhän Nikolaoksen kirkko (Pefkákia)

Pyhän Nikolaoksen kirkko () on ortodoksinen kirkko Pefkákian kaupunginosassa Ateenassa Kreikassa. Se on omistettu Pyhälle Nikolaokselle.
Pyhän Nikolaoksen kirkko on rakennettu vuosina 1889–1895. Se korvasi vuonna 1887 rakennetun pienemmän kirkon. Kirkkorakennuksen on suunnitellut Gerásimos Metaxás, ja hänen kuoltuaan vuonna 1890 työtä jatkoi hänen poikansa Anastásios Metaxás. Kirkon peruskiven muurasi prinssi Nikolaos, joka omisti kirkon nimikkopyhälleen Nikolaokselle.
Kirkko sijaitsee Ateenan keskustan itäosassa Asklipioú-kadulla lähellä Lykavittós-kukkulaa. Se on pohjakaavaltaan ristinmuotoinen, ja siinä on suuri kupoli ja kaksi tornia.
Pyhän Spyridonin kirkko (Oía)

Pyhän Spyridonin kirkko (, ) on ortodoksinen kirkko Oían kylässä Santorínilla Kreikassa. Se on omistettu Pyhälle Spyridonille.
Pyhän Spyridonin kirkko on rakennettu vuonna 1867. Se sijaitsee Santorínin kalderan laidalla Oían pääkävelykadun eteläpuolella. Kirkkorakennus edustaa sinivalkoista kykladista arkkitehtuuria. Heti sen länsipuolella sijaitsee samantyylinen Kristuksen ylösnousemuksen kirkko. Kirkot ovat kenties Santorínin valokuvauksellisimpia ja ainakin esiintyvät usein Santoríni- ja Kreikka-aiheisissa kuvituksissa ja postikorteissa ja muun muassa kauppaketju Lidlin Eridanous-tuotemerkin tunnuskuvana.
Vapahtajan temppeliin­tuomisen katedraali (Náxos)

Vapahtajan temppeliin­tuomisen katedraali () on katolinen kirkko Náxoksen kaupungissa Náxoksen saarella Kreikassa. Se on katolisen Náxoksen, Ándroksen, Tínoksen ja Mýkonoksen arkkihiippakunnan Náxoksen sivukatedraali.
Vapahtajan temppeliin­tuomisen katedraali on rakennettu venetsialaisvallan aikana 1200-luvulla, ja se on saanut nykyisen muotonsa 1500–1600-lukujen muutostöissä. Se sijaitsee venetsialaisaikaisen Náxoksen linnan eli Kástron keskellä. Kirkko on ulkoa valkoinen, ja siinä on kupoli ja torni. Sisältä kirkon alkuperäinen ydinosa on kolmilaivainen, ja sen sivuilla on kaksi vuonna 1536 rakennettua lisälaivaa. Kirkon ikonit yhdistelevät läntistä ja itäistä tyyliä.
Enlisted (videopeli)

Enlisted on latvialaisen Darkflow Softwaren kehittämä ja unkarilaisen Gaijin Entertainment -peliyhtiön julkaisema toiseen maailmansotaan sijoittuva monen pelaajan ensimmäisen persoonan nopeatempoinen ammuntapeli. Pelissä esiintyy toisen maailmansodan kuuluisia tapahtumia kuten Berliinin taistelu ja Normandian maihinnousu. Tietokoneversion avoin-betatesti käynnistyi 8. huhtikuuta 2021 jolloin pelaajat pääsivät pelaamaan peliä ennen sen julkaisua. Aluksi peli oli ainoastaan pelattavissa Xbox-pelikonsoleilla.
Pelaaminen.
Pelissä pelaaja voi pelata kuuden eri valtion armeijassa. Pelissä esiintyvät valtiot ovat Iso-Britannia Yhdysvallat, Neuvostoliitto, Japani, Natsi-Saksa ja Italia. Pelissä valitaan myös kampanja, jota haluaa pelata. Pelaajien on mahdollista ohjata erilaisia lentokoneita ja panssarivaunuja sekä komentaa tekoälyn ohjaamia hahmoja. Enlisted on pyrkinyt olemaan mahdollisimman todenmukainen kuvaus historiasta. Pelaajat pääsevät myös kehittämään hahmojaan sekä välineitään pelissä. Päivitykset etenevät asteittain 1-5 tähden välillä.
Kehitys.
Pelin kehitys julkistettiin jo vuonna 2016. Aluksi ainoat kampanjat pelissä olivat Moskovan taistelu (eng. Battle of Moscow) ja Normandian maihinnousu (eng. Invasion of Normandy), mutta myöhemmin myös muita kamppanjoita lisättiin. Ensimmäinen julkinen pelitestaus käynnistyi vuonna 2020 Xboxilla.
Vastaanotto.
Enlisted on saanut vaihtelevia arvioita.
Metacriticin käyttäjäarviointien keskiarvo pelille on 41/100.
XboxEra antoi pelille arvioksi 7.5/10.
Matojärvi

Matojärvi voi tarkoittaa seuraavia asioita:
Evankeliumiharmonia

Evankeliumiharmonia on neljän evankeliumin teksteistä koostettu Jeesuksen historia. Tunnetuin teos on 100-luvun loppupuolella eläneen syyrialaisen oppineen Tatianos Assyrialaisen "Diatessaron" (neljän eli kanonisen evankeliumin pohjalta esitetty Jeesuksen Kristuksen evankeliumi), joka on säilynyt arabiankielisenä käännöksenä vuoden 900 vaiheilta (julkaistu 1888). Kreikankielinen katkelma 200-luvulta löytyi vuonna 1933 Irakista Dura-Europoksesta.
Victor Capualainen on mukaillut "Diatessaronia" latinankielisessä evankeliumiharmoniassa vuodelta 556, johon perustuvat useat vastaavat keskiaikaiset teokset. Rovasti K. A. Heikel on julkaissut suomenkielisen evankeliumiharmonian nimellä "Jeesuksen Kristuksen elämä eli neljä evankeliumia aikajärjestykseen yhdistettynä" (1908). Se perustuu erääseen Waldemar Rudinin teokseen.
Isabel Salgado

Maria Isabel Barroso Salgado Alencar (2. elokuuta 1960 – 16. marraskuuta 2022) oli brasilialainen lentopalloilija ja valmentaja. Hän pelasi Brasilian maajoukkueessa vuoden 1986 FIVB:n naisten lentopallon maailmanmestaruuskilpailuissa.
Salgado oli Pedro Solberg Salgadon, Maria Clara Salgadon ja Carolina Solberg Salgadon äiti, jotka kaikki ovat rantalentopalloilijoita. Hän kuoli akuuttiin hengitysvaikeusoireyhtymään São Paulossa 16. marraskuuta 2022 62-vuotiaana.
Ylioppilaskunta

Ylioppilaskunta on opiskelijoiden edunvalvontaan keskittyvä organisaatio yliopistossa.
Ylioppilaskunnat eri maissa.
Suomessa.
Jokaisessa Suomen yliopistossa on ylioppilaskunta.
Ruotsissa.
Ruotsissa ylioppilaskuntien () historia ulottuu 1800-luvun alkuun.
Reinfeldtin hallitus päätti poistaa ylioppilaskuntien pakkojäsenyyden 1. heinäkuuta 2010 alkaen.
Ruotsin ylioppilaskuntien kattojärjestö on 19. maaliskuuta 1921 perustettu Sveriges förenade studentkårer (SFS), johon kuuluu 54 ylioppilaskuntaa. Sen jäsenjärjestöihin kuuluu noin 340 000 opiskelijaa. Ensimmäisen maailmansodan jälkeen alettiin tehdä kansainvälistä opiskelijayhteistyötä, jonka koordinoimisesta varten SFS perustettiin. Se laajensi toimintaansa opiskelijoiden edunvalvontajärjestöksi vuonna 1930. SFS on Eurodocin ja eurooppalaisen kansallisten korkeakouluopiskelijaliittojen yhteenliittymän European Students' Unionin jäsen. SFS:n tuloista (2014-2019 keskiarvo) tulee 73 prosenttia valtionavustuksista, 23,5 prosenttia siihen kuuluvilta ylioppilaskunnilta ja 3,5 prosenttia muista lähteistä.
Potilaskeskeisyys (Norja)

Potilaskeskeisyys () on norjalainen puolue. Se asetti ehdokkaita Finnmarkissa vuoden 2021 suurkäräjävaaleissa ja sai 0,3 prosenttia äänistä koko maan tasolla, mutta 13 prosenttia Finnmarkissa. Näin ollen puolueen puheenjohtaja Irene Ojala valittiin suurkäräjille.
Puolue on yhden asian puolue, ja sen tavoitteena on saada Pohjois-Norjaan uusi päivystävä sairaala.
Ken Carson

Kenyatta Lee Frazier Jr. (s. 11. huhtikuuta 2000 Atlanta, Georgia, Yhdysvallat), taiteilijanimeltään Ken Carson, on yhdysvaltalainen rap-artisti, laulaja ja lauluntekijä. Hän kuuluu Playboi Cartin perustamaan Opium levy-yhtiöön, jossa on mukana Destroy Lonely ja Homixide Gang.
Ura.
Alkuajat.
Carson liittyi 2015 ryhmään nimeltä 808 Mafia ja alkoi julkaisemaan varhaisimpia kappaleitaan Soundcloudiin 2017. Carsonin saavutettua suosiosta rap-piireissä, Playboi Carti kiinnitti hänet omalle Opium levy-yhtiölleen. 
Aika Opiumilla.
Pian Opiumille saapumisensa jälkeen hän julkaisi debyytti-EPnsä Boy Barbie 2020, joka vahvisti hänen asemaansa rap-piireissä ja aloitti kulttimaineen kasvamisen. Vuonna 2021 hän julkaisi toisen EPnsä Teen X, joka oli hänen ensimmäinen ponnistus kohti suosiota. Vaikka EP ei päässyt listoille asti, se saavutti suuren suosion Soundcloudissa. Carsonin suosion myötä EP:n kappale Yale myi kultaa 2023 ja ansaitsi hänelle ensimmäisen kultalevynsä. Vuoden 2021 alussa Carson julkaisi kolmannen EPnsä Teen X: Reloaded.
Heinäkuussa 2021 Carson julkaisi debyyttialbuminsa Project X, joka sai kriitikoilta sekalaisia arvioita. 
Askel kuuluisuuteen.
Heinäkuussa 2022 Carson julkaisi toisen studioalbuminsa X, joka nosti Carsonin nimen ensimmäistä kertaa valtavirran huulille. Se ylsi ilmestyessään Billboard 200-listan sijalle 115 ja se myi kultaa Yhdysvalloissa kesäkuussa 2024. Albumista julkaistiin deluxe-versio Xtended lokakuussa 2022.
Läpimurto.
Lokakuussa 2023 Carson julkaisi kolmannen studioalbuminsa A Great Chaos. Tämä albumi viimeisteli Carsonin läpimurron ja nosti hänet suureen suosioon. Albumi ylsi Billboard 200-listan sijalle 11 ja nousi top 25-listalle muun muassa Uudessa-Seelannissa, Kanadassa ja Australiassa. Albumin kappale Fighting My Demons myi kultaa Yhdysvalloissa ja koko albumi myi kultaa syyskuussa 2024. Albumista julkaisiin kesäkuussa 2024 deluxe-versio, jonka kappale Overseas myi kultaa. Albumin jälkeen Carson aloitti ensimmäisen kansainvälisen kiertueensa Chaos Tour.
Huhtikuussa 2025 Carson julkaisi neljännen studioalbuminsa More Chaos, joka myi 59 500 kappaletta ensimmäisellä viikolla ja saavutti Carsonin ensimmäisen kärkisijan Billboard 200-listalla. Albumi saavutti kriitikoilta pääosin positiivisia arvioita.
Esiintymiset Suomessa.
Ken Carson on esiintynyt Suomessa kahdesti:
Destroy Lonely

Bobby Sandimanie III (s. 30. heinäkuuta 2001 Atlanta, Georgia, Yhdysvallat), taiteilijanimeltään Destroy Lonely, on yhdysvaltalainen rap-artisti, laulaja ja lauluntekijä. Hänen debyyttistudioalbuminsa "If Looks Could Kill" (2023) debytoi "Billboard 200" -listalla sijalla 18. Aikaisemmin hänen viides mixtapensa "No Stylist" (2022) oli saavuttanut hänen ensimmäisen kertansa listalla saavuttaen sijan 91. 
Destroy Lonely teki 2021 levytyssopimuksen Playboi Cartin Opiumin kanssa, joka on Interscope Recordsin tytäryhtiö. Hän tekee usein yhteistyötä ystävänsä ja georgialaisen räppäritoverin Ken Carsonin kanssa.
Finn Benestad

Finn Benestad (30. lokakuuta 1929 Kristiansand – 30. huhtikuuta 2012 Kristiansand) oli norjalainen musiikkitieteilijä. Hän toimi musiikin professorina 37 vuoden ajan, josta 33 vuotta Oslon yliopistossa.
Benestad aloitti viulunsoiton 13-vuotiaana ja opiskeli sitä myöhemmin Ernst Glaserin johdolla. Hän aloitti filologian ja musiikin opiskelun Oslon yliopistossa, josta sai vuonna 1953 maisterin arvon musiikkitieteessä. Hän valmistui vuonna 1956 filologian kandidaatiksi, ja vuonna 1957 hän suoritti tutkinnon opettajaseminaarissa. Benestad oli helmikuussa 1956 perustetun Landslaget Musikkin alullepanijoita. Hän työskenteli opettajana ja luennoitsijana Hegdehaugenin koulussa vuosina 1950–1958 ja Sagenen opettajakorkeakoulussa vuosina 1958–1959. Vuonna 1960 Benestad aloitti luennoimisen Oslon yliopiston musiikkitieteen instituutissa, jossa hän sai vuonna 1961 tohtorin arvon väitöskirjallaan Johannes Haarklousta. Vuonna 1961 hänet nimitettiin musiikin professoriksi Sagenen opettajakorkeakouluun ja vuonna 1965 musiikkitieteen professoriksi Oslon yliopistoon. Siellä hän työskenteli vuoteen 1998 saakka.
Benestad työskenteli musiikkiarvostelijana lehdissä "Verdens Gang" (1953–1954, 1957–1961) ja "Vårt Land" (1954–1957). Hänestä tuli vuonna 1958 Forsøksrådet for skoleverketin uuden musiikinopetussuunnitelman konsultti. Hänen työnsä ansiosta musiikki otettiin Norjan kouluihin oppiaineeksi perinteisten laulutuntien sijaan. Benestad julkaisi vuosina 1973–1977 yhteensä kaksikymmentä "Aschehougs musikkverk for grunnskolen" -oppikirjaa Norjan kouluille yhdessä Thorleif Hauson, Arnfinn Klakeggin ja Finn Lunden kanssa. Hankkeessa ilmestyivät myös "Skolens visebok" ja laulukirja "Syng med". Muut Benestadin pedagogiset julkaisut ovat "Musikklære. En grunnbok for undervisningen i musikk ved konservatorium, høgskole, lærerskole og universitet" (1963) ja "Musikkhistorisk oversikt. For bruk i lærerskolen" (1965). Vuosina 1965–1977 Benestad toimi musiikkitieteen instituutin johdossa.
Benestadin musiikkitieteellinen tutkimustyö jakautui musiikin estetiikan ja Norjan musiikin historian aloille. Vuonna 1961 Benestad julkaisi Waldemar Thranesta teoksen "Waldemar Thrane. En pioner i norsk musikkliv". Tämän jälkeen hän keskittyi pitkälti työhön Edvard Griegin teosten kokoamisen parissa. Benestad toimi Grieg-komitean puheenjohtajana ja oli vuodesta 1980 Grieg-edition päätoimittajana. Hän oli myös useiden sen osien julkaisija. Vuonna 1980 ilmestyi elämäkertateos "Edvard Grieg: Mennesket og kunstneren", joka oli ensimmäinen tulos Benestadin pitkäaikaisesta yhteistyöstä professori Dag Schjelderup-Ebben kanssa. Benestad teki myös lukuisia muita julkaisuja. Hän oli vuodesta 1979 Norjan tiedeakatemian, vuodesta 1991 Tanskan kuninkaallisen tiedeakatemian ja vuodesta 1992 Academia Europæan jäsen. Vuonna 1993 Benestad sai minnesotalaisen St. Olaf Collegen ja vuonna 1996 Münsterin yliopiston kunniatohtorin arvon. Hän sai vuonna 1993 Pyhän Olavin ritarikunnan ensimmäisen luokan ritarin arvon.
Benestad meni 11. elokuuta 1951 naimisiin vuonna 1926 syntyneen Inge Bergliot Rosendalin kanssa.
Oil Panic (elektroniikkapeli)

Oil Panic on Nintendon Game &amp; Watch -sarjan ensimmäinen moninäyttöpeli. Peli julkaistiin vuonna 1982. 
Pelin kulku.
Peli sijoittuu huoltoasemalle. Ylätasolla olevan apulaisen on kerättävä vuotavan öljyputken tipat ja kaadettava ne alemmalla kerroksella olevan apulaisen sankoon. Sanko ottaa vain kolme tippaa kerralla. Peli ilmoittaa tehdystä virheestä "MISS"-tekstillä (). Peli päättyy, kun jompikumpi apulainen on tehnyt kolme virhettä.
Karl Nordgren

Karl August Nordgren (s. 13. toukokuuta 1925 Helsinki) on suomalainen yrittäjä ja yritysjohtaja, joka on saanut kauppaneuvoksen arvonimen. 
Nordgrenin vanhemmat olivat toimitusjohtaja Karl Arthur Nordgren ja Dagny Johanna Weber. Hänen puolisonsa 1950–1966 oli Yvonne Elisabeth Charlotte Tornberg, vuonna 1966 hän avioitui uudelleen Wenche Bogstadin kanssa. Nordgren tuli ylioppilaaksi Svenska samskolan i Helsingforsista 1943 ja harjoitti opintoja Helsingin yliopiston oikeustieteellisessä tiedekunnassa 1946–1951. Hän oli Oy Suomen Vanutehdas Ab:n, vuodesta 1965 Oy Suomen Vanutehdas – Finnwad Ltd, hallituksen jäsen 1947–1983 ja puheenjohtaja 1949–1981, tehtaiden isännöitsijä 1953–1962 ja toimitusjohtaja 1953–1981, Oy Fundus Ab:n hallintoneuvoston varapuheenjohtaja 1976–1983, toimitusjohtaja 1983 ja hallituksen puheenjohtaja vuodesta 1984, samoin kuin Oy Velsco Ab:n toimitusjohtaja ja hallituksen puheenjohtaja vuodesta 1982. Nordgren oli Velskolan kartanon osakas Espoossa ja hoiti kartanotilaa 1940–1981. Hänellä on myös ollut useita liike-elämän ja muita luottamustehtäviä. Sotilasarvoltaan Nordgren on reservin korpraali. Hän sai kauppaneuvoksen arvonimen 1976.
Eino Riihelä

Eino Mikael Riihelä (29. syyskuuta 1925 Orimattila – 5. syyskuuta 2015 Lahti) oli suomalainen valokuvausalan yrittäjä ja yritysjohtaja, joka sai kauppaneuvoksen arvonimen.
Riihelän vanhemmat olivat maanviljelijä, rakennuseristäjä Verner Riihelä ja Anna Laitinen ja puoliso Anja Sirkka-Liisa Salinmäki. Riihelä kävi kansakoulun ja oli optikko-oppilas silmälasiliikkeessä Lahdessa 1940–1944. Hän oli Harrastustarpeisto ERI:n perustaja 1944, Valokuvaustarpeisto Eino Riihelän perustaja 1952 ja Eino Riihelä Ky:n, vuodesta 1973 Eiri, perustaja, toimitusjohtaja ja hallituksen puheenjohtaja vuodesta 1965. Riihelä oli myös Valokuvaamo Kuvaluhtin omistaja 1951–1971, Suurennusliike Kansankuvan osakas vuodesta 1951, Valokuvausliike Eino Riihelän omistaja 1953–1965, Lahden Radiotarvikkeen omistaja 1957–1971, Foto-Riihelä Ky Eino Riihelän omistaja 1965–1983 ja Foto-Edustus Oy:n osakas vuodesta 1972. Riihelä oli Suomessa värivalokuvien valmistuksen edelläkävijöitä 1950-luvun lopulta alkaen ja hänen perustamansa Eiri oli valokuvausalan huomattavimpia yrityksiä, joka myös kehitti merkittävästi ja myi muillekin valokuvien valmistuksessa ja käsittelyssä tarvittavia laitteita. Yrityksellä oli myös oma offsetpaino, joka erikoistui väripainotuotteisiin, samoin kuin etikettien erikoispaino. Riihelän yrityksiin kuului myös Molino Oy, joka valmisti lujitemuovista tehtyä PIK-20 -purjelentokonetta. Riihelällä oli useita liike-elämän ja muita luottamustehtäviä. Hän sai kauppaneuvoksen arvonimen 1976.